Thorvald Sørensen
Thorvald Sørensen, 1902-1973, dansk botaniker, professor ved Landbohøjskolen 1953-55 og ved Københavns Universitet 1955-72; samtidig var han direktør for Botanisk Have og Museum. Han er især kendt for sine grundlæggende studier af årsrytmen hos højarktiske planter, gennemført under hans overvintringer i NØ-Grønland 1931-35, en række evolutionsbiologiske studier af danske planter, bl.a. ranunkel, hyrdetaske og mælkebøtte, og en kritisk systematisk revision af den grønlandske flora af højere planter. I næsten alle arbejder blev cytologiske studier inddraget. Sørensens koefficient, der nu benyttes i mange videnskabelige sammenhænge, udviklede han i 1948 til måling af lighed mellem plantesamfund.